google/wiki40b huggingface dataset:
Cochlicopa lubrica

Utseende

Sneglehuset er relativt lite, kun 5 til 7,5 mm høyt og 2,4 til 2,9 mm bredt. Det er konisk, oppsvulmende i litt over den ene halvparten (lengden). Første raskt utvidet, deretter mer sakte utvidet. Overflaten er mørk, glinsende, i en gyllen rødbrun farge. Åpningen er nesten oval, med en klar lys indre leppe som ofte skinner igjennom skallet og kan sees utvendig som en lysere gulaktig eller rødlig ring.
Å lese et skall vil si å holde det på en spesiell måte slik at antall vridinger kan telles og høyden kan måles. Åpningen skal vende mot deg og toppen opp. Mål er skallhøyde og nummer er antall vridninger.

Levevis

Cochlicopa lubrica lever på land, langs vassdrag, på fuktige enger og i skog. Den finnes også på noe mer tørre lokaliteter, men da oftest noe mer «kortvokst». Den kryper ofte litt opp på steiner og lignende. Trolig lever den som rovdyr på andre snegler.
Cochlicopa lubrica er tvekjønnet noe som gjør det lettere å finne en partner. For å kunne legge egg kreves allikevel to snegler, som under parringen, befrukter hverandre gjensidig.  Ettersom de er tvekjønnet kan begge legge egg.  Snegler dør vanligvis ikke lenge etter parring og egglegging.

Utbredelse

Cochlicopa lubrica finnes i Europa og Nord-Amerika til Mexico. Den er også registrert på Island, Azorene og Madeira. Trolig har den med menneskelig hjelp blitt spredt til New Zealand, Australia, Sør-Afrika samt andre steder i verden.
Bell P-39 Airacobra

Brukere

I forhold til samtidige jagerfly hadde Aircobra lite å stille opp med i ytelse over 25 000 fot (7600 meter), der mesterparten av luftkampene foregikk over Vest-Europa og Stillehavet i forbindelse med strategisk bombing av industri og infrastruktur. Hverken United States Army Air Force eller Royal Air Force fant maskinen formålstjenlig og pilotene likte den dårlig. På Østfronten var det derimot lite strategisk bombing, og mesteparten av flyvingen foregikk som nærstøtte og taktisk bombing i lav høyde. I dette miljøet kom Aircobra til sin rett som jagerfly, og Sovjetiske piloter var svært begreistret for maskinen.

Bevæpning

Aircobraen hadde flere forskjellige bevæpninger gjennom produksjonen. Den var originalt utstyrt med en 37 mm automatkanon som skjøt gjennom spinneren. Skuddtakten var lav, bare tre skudd i sekundet. I den britiske versjonen som ble bestilt av RAF ble kanonen byttet ut med en Hispano 20 mm maskinkanon. De sovjetiske pilotene var derimot begeistret for den grovkalibrede kanonen, som kunne skyte med bombefly med så lite som et enkelt skudd.
Kugalskap

Kugalskap (bovin spongiform encephalopati, BSE) er en overførbar sykdom hos storfe og andre dyreslag. Den angriper hjernen og fører til endret adferd, gradvis tap av koordinasjonsevne og til slutt død.
Det er to typer kugalskap: Klassisk kugalskap og atypisk kugalskap. Man antar at ved den klassiske varianten kan smitte overføres i kraftfôr. Inkubasjonstiden fra smitte påføres til sykdommen utvikles kan være flere år. Kugalskap blir hovedsakelig påvist hos dyr i alderen tre til åtte år. Ved påvist kugalskap er det nødvendig å destruere (brenne) alle dyr som kan ha vært i nærheten av smitte. Teorien er at syke dyr har blitt brukt i produksjon av kjøttbenmel.
Den atypiske varianten er ikke smittsom. Den antas å oppstå spontant.
Kugalskap er påvist én gang i Norge. I januar 2015 ble det påvist at en norsk femten år gammel ku fra en kjøttfebesetning i Nord-Trøndelag hadde atypisk kugalskap. Dette ble bekreftet av EUs referanselaboratorium i England.

Overføring til mennesker

Sykdommen kan også utvikle seg hos mennesker som en Creutzfeldt-Jakobs-variant. Smitten overføres gjennom feildannede proteiner. Disse blir ofte referert til som prioner. Smittefaren er størst i de delene av storfe som inneholder mye av dette. Sykdommen overføres derfor ofte gjennom benmarg eller hjernemasse. Rundt 200 mennesker (april 2008) har dødd av sykdommen, men antall smittede er mye høyere. Dette kommer av sykdommens lange inkubasjonstid.
Rene Mouawad flyplass

Rene Mouawad flyplass er en sivil og militær flyplass ved Kleiaat i Nord-Libanon. I november 1989 møttes Libanons nasjonalforsamling på flyplassen etter at Taifavtalen var kommet i stand. Der valgte de Rene Mouawad til president. 17. dager senere ble han myrdet i Beirut, og flyplassen ble siden oppkalt til minne om ham.
Orakeltjenesten

Orakeltjenesten er navnet på den sentrale brukerstøttetjenesten for studenter og ansatte ved Norges teknisk-naturvitenskapelige universitet.
Orakeltjenesten ble opprettet i 1963 ved daværende NTH, og er med dette Norges eldste brukerstøtteorganisasjon.
Begrepet orakeltjeneste har opprinnelse i at et orakel regnes som kilde til kloke råd, og er senere blitt brukt på tilsvarende tjenester ved andre institusjoner i Norge.
Opprettelsen av Orakeltjenesten skjedde i sammenheng med anskaffelsen av den første tungregnemaskinen GIER, som stod klar til bruk den 22. november 1962.
Det som trolig var Orakeltjenestens første kurs ble holdt i GIER ALGOL.
The Scotsman

Historie

The Scotsman ble første gang utgitt i 1817 som en alternativ ukeavis til hva utgiverne mente de andre avisenes «ublu underdanighet» til Edinburghs establishment. Avisen skulle være «upartisk, fasthet og uavhengighet». Etter at skatt på aviser ble avskaffet i 1850, ble The Scotsman lansert på nytt som en dagsavis med pris av 1 penny og med et daglig opplag på 6 000.
I 1953 ble avisen kjøp opp av den canadiske millionæren og mediemogulen Roy Thomson. Fra 1988 til 1994 var Magnus Linklater redaktør i avisen. I 1995 ble avisen videresolgt til de britiske milliardærene David og Frederick Barclay for 85 millioner pund. De flyttet avisen fra dens tradisjonelle kontorer i North Bridge, Edinburgh (som nå er et luksushotell) til helt nye toppmoderne kontorene på Holyrood Road i nærheten av der hvor bygningen til Skottlands parlament senere ble oppført.
I desember 2005 solgte brødrene Barclay The Scotsman til avisens nåværende eier Johnston Press i en  handel på 160 millioner pund. Johnston Press er et skotsk selskap som nå er et av de tre største utgiverne av lokalaviser i Storbritannia og er en stor aktør på internett.
Nexia

Nexia International er et globalt nettverk av uavhengige konsulent- og revisjonsselskaper med 590 kontorer i mer enn 100 land. Det ble grunnlagt i 1971 av konsulentselskapene Appel Dixon & Associates (USA) og Spicer & Pegler (Storbritannia), som var ledende i hvert sine finansmarkeder. Nettverket har mer enn 20 000 ansatte.
Nexia DA er et norsk rådgivningsselskap, og nettverkets representant. Dette er et partnereid rådgivningsselskap innen telekommunikasjon og IKT-infrastruktur. Det norske selskapet ble startet i 1994 og har 12 ansatte. Det bistår teleoperatører og offentlige myndigheter med operasjonell innsikt og analyse av kommersielle, regulatoriske og teknologiske problemstillinger. Selskapets kontor ligger på Tjuvholmen i Oslo.
Gwendolyne

«Gwndolyne» er en sang av den spanske sangeren Julio Iglesias fra 1970.
Sangen ble skrevet til ære for hans daværende kjæreste Gvwendolyne. Sangen, og han som artist, ble spesielt kjent etter opptredenen i Eurovision Song Contest i 1970, der låten endte på fjerdeplass.
The Windmills of Your Mind

«The Windmills of Your Mind» er en sang med melodi av Michel Legrand. Teksten er skrevet av ekteparet Alan Bergman og Marilyn Bergman. Sangen ble fremført av Noel Harrison i spillefilmen Thomas Crown, bankrøveren (The Thomas Crown Affair) fra 1968. Den vant en Oscar for beste sang i 1969. (Harrisons far, den britiske skuespilleren Rex Harrison hadde fremført fjorårets Oscar-vinnende «Talk to the Animals»).
De to første melodilinjene var tilpasset fra Mozarts Sinfonia Concertante for fiolin, bratsj og orkester.
Dusty Springfields versjon av sangen er også velkjent. Den nådde en 31.-plass på den amerikanske Billboard Hot 100-singlelisten og en tredjeplass på Billboard Easy Listening-listen i 1969. Denne innspillingen finnes også på soundtracket til spillefilmen Breakfast on Pluto fra 2005.
Andre artister som har spilt inn coverversjoner av sangen innbefatter Edward Woodward (på albumet The Edward Woodward Album fra 1972), Alison Moyet (på albumet Voice fra 2004),, indie rock-bandet Paranthetical Girls (på albumet Entranglements fra 2008) samt Sting, hvis versjon ble anvendt i nyinnspillingen av The Thomas Crown Affair fra 1999. I Norge hadde den tittelen Eventyreren Thomas Crown.

Norsk versjon

Terje Mosnes har skrevet en norsk tekst. Den norske tittelen er «Dine tankers selvportrett».

Innspilling

Inger Lise Rypdal, Terje Rypdals orkester. Utgitt på singlen RCA NA 1354 i 1969. Arrangør var Terje Rypdal.
Vetlanda BK

Vetlanda BK er en bandyklubb, grunnlagt i 1945 og som holder til i Vetlanda i Sverige. Klubben ble svensk mester i bandy for herrer i 1986, 1991 og 1992.
Tuff Darts! (album)

Tuff Darts! er et musikkalbum med Robert Gordon og Tuff Darts, utgitt i 1978.
Acta Anaesthesiologica Scandinavica

Acta Anaesthesiologica Scandinavica er et vitenskapelig medisinsk tidsskrift med fagfellevurdering innen anestesi, intensivmedisin, smertemedisin og akuttmedisin. Det blir publisert på engelsk.
Tidsskriftet ble etablert i 1957, og er den offisielle publikasjonen til Scandinavian Society of Anaesthesiology and Intensive Care Medicine. Den nåværende redaktør (2013) er overlege Lars Rasmussen.
Monster

Monster, eller monstrum, er en betegnelse for fabeldyr og uhyrer som ofte dukker opp i mytologi, legender og skrekk-fiksjon. Ordet kommer fra det middelalderske vulgærlatinske verbet monstrare (i fortid monstrum), som kan oversettes til enten «å stille ut» eller «å peke ut».
Biceps

Terminologi

Termen biceps brachii er et latinsk uttrykk som betyr «armens tohodete [muskel]» eller «tohodede overarmsmuskel», noe som sikter til at muskelen faktisk består av to muskelbunter, hver med sitt eget opphav i armen. De to buntene har imidlertid et felles innsettelsespunkt ved albuleddet. 
Den riktige flertallsformen av det latinske adjektivet biceps er bicipites, en form som ikke er i bruk i vanlig engelsk. I stedet blir biceps brukt i både entall og flertall (f.eks. når man refererer til begge armene). Formen bicep , som til og med er vanlig å bruke i profesjonell sammenheng, blir ikke sett på som riktig. Feilen kan stamme fra en mistroelse om at biceps er et substantiv i flertallsform (snarere enn at det er et adjektiv i entall), siden engelsk vanligvis får sine flertallsformer ved å legge til bokstaven s i slutten av et substantiv.

Anatomi

Biceps brachii har sitt utspring i to øvre (proksimale) hoder: Det lange hodet (caput longum) og det korte hodet (caput breve). 
Det korte hodet i biceps er proksimalt festet til (strekker seg fra) ravnenebbsbenet (coracoid), som er en del av skulderbladet. Det korte hodet går ut sammen med m. Coracobrachialis fra ravnenebbsbenets ytterste distale punkt. Det lange hodet strekker seg i en lang sene fra skulderbladet tett inntil skulderleddets leddpanne (Cavitas glenoidalis) ved tuberculum supraglenoidale, labrum glenoidale. 
Nederst (distalt) har biceps brachii to fester under albuet i de to underarmsbeinene: Bicepssenen (tendo m. bicipitis brachii) som fester i spolebeinet (radius, tuberositas radii) og bicepsaponeurosen (aponeurosis m. bicipitis brachii) som fortsetter ut i underarmens fascia (fascia antebrachii). Ettersom aponeurosen fester i albubenet (Ulna) virker biceps brachii også på radioulnarleddet (art. radio-ulnaris proximalis) og bidrar derfor til at hånden (manus) roteres (supinasjon/pronasjon).
Biceps brachii innerveres av n. musculocutaneus.

Trening

Biceps kan trenes opp ved styrketrening og motstandstrening. Det er så å si umulig å isolere denne muskelen, men om man nøyer seg med overarmens fremside finnes det en rekke øvelser. Et eksempel på en velkjent og enkel bicepsøvelse er biceps curl. To øvelser som først og fremst isolerer overarmens fremside er scott curl og konsetrasjonscurl.
Biceps er i mange tilfeller et maskulint begrep akkurat som brystmusklene, og størrelsen til disse skal i denne sammenheng vise tegn til fysisk styrke. Dette kan i verste fall føre til en usunn fokusering på denne muskelen når det kommer til trening. Deler av overarmsstørrelsen bidrar biceps med, men triceps står oftest for rundt to tredjedeler av den.
Det å ha godt trente biceps brachii er fordelaktig i mange idretter. Som et eksempel kan idrettene tennis, golf, bordtennis, boksing, bryting, fekting og sprintløp nevnes. 
Deltamuskelen er en synergist når det gjennomføres mange øvelser med fokus på biceps brachii.
Valentino Lazaro

Landslaget

30. mai 2014 fikk han sin første landskamp for Østerrike mot Island.
Marguerite Pindling

Bakgrunn og virke

Pindling er datter av Reuben og Viola McKenzie, og vokste opp sør på øya Andros. Faren var hvit og moren svart. 
Hun flyttet i 1946 til Nassau og tok videre skolegang der. I 1956 giftet hun seg med advokaten Lynden Pindling, som var politisk engasjert og som ble valgt til parlamentet samme år. Fra 1967 til 1969 var Lynden Pindling førsteminister. Etter at han ledet landet til selvstendighet, var han fra 1969 til 1992 statsminister på Bahamas. Paret fikk fire barn. I tiden ektemannen var statsminister støttet Marguerite Pindling sin mann i hans politiske virke og drev veldedighetsarbeid, blant annet for Bahamas Red Cross, Children's Emergency Hostel og Hope Dale School. Marguerite Pindling engasjerte seg også i partiarbeidet i Progressive Liberal Party og ble en lederskikkelse i partiets kvinneavdeling.

Generalguvernør

Den 8. juli 2014 ble Marguerite Pindling innsatt som generalguvernør på Bahamas. Hun tok over etter Arthur Foulkes, som hun tidligere hadde vikariert for ved anledninger der han var ute av landet. Hun var generalguvernør til 2019, da Cornelius A. Smith overtok embetet.

Utmerkelser

Etter at mannen ble adlet i 1982, ble hun omtalt som lady. I nyttårslisten for 2006 ble Pindling utnevnt til kommandørdame av Sankt Mikaels og Sankt Georgs orden for sin politiske innsats og arbeid for lokalsamfunn og veldedighet. Hun ble derved adlet og fikk rett til å føre tiltaleformen dame foran sitt navn. I 2014 ble hun forfremmet til storkorsdame.
Minuskel

Minuskel (latin: minuscula (littera), «liten (bokstav)», diminutiv av minor, «mindre»), også kalt gemen, er innen typografi det som til daglig kalles en liten bokstav, altså a, b, ... i motsetning til A, B, ... som kalles en majuskel eller versal. Betegnelsen minuskel brukes for å unngå tvetydighet. Uttrykket «liten bokstav» kan bety «bokstav satt i liten type,» som refererer til den fysiske størrelsen en bokstav tar opp, i motsetning til hvorvidt bokstaven er en minuskel eller majuskel.
Ordet gemen kommer fra lavtysk gemen(e) og tysk gemein, allmenn, og refererer til at minusklene er de bokstavene det er flest av i satt tekst.
Jareteigen

Jareteigen er et sted nord i Tønsberg kommune i Vestfold. På Jareteigen ligger Tønsberg Montessoriskole og barnehage, en liten montessoriskole som før var barneskole i tidligere Sem kommune. Skolebygningen ble reist i 1937 med et tilbygg i 1958. Den gamle Jareteigen skole ble bygd i 1862, mens Jareteigen småskole ble innkjøpt i 1918. Dagens Montesorriskole ligger ved «Hortensveien», riksvei 19, som går på raet(geologi) mellom byene Tønsberg og Horten. Stedet skolen ligger på, kalles også Skibrekk. Jareteigen ligger i et jordbruksområde mellom tettstedet Barkåker der Vestfoldbanen tidligere hadde stasjon, og badebyen Åsgårdstrand. Jareteigen har navn etter en av bondegårdene i området, som allerede omkring 1600 var delt i to gårder, nordre og søndre Jareteigen.
Swen Lagerberg

Biografi

Lagerberg gikk inn i det militære i 1690 og var fenrik når den store nordiske krig brøt ut i 1700. Han deltok med kongen i hans felttog og ble liggende igjen såret på slagfeltet ved Poltava, men ble reddet av en dragon som drog ham opp på sin hest og reddet ham derfra. Under Karl XIIs opphold i Tyrkia ble han brukt som forhandler med kanen på Krim og klarte å få ham til å forene sine tropper med tyrkerne til et angrep på Russland. Han ble i 1710 utnevnt til oberstløytnant ved Skaraborgs regemente og ble i 1714 oberst ved Kronobergs regemente, og deltok med regimentet i den nær årelange beleiringen av Wismar, hvor han ledet flere vellykkede angrep. Han ble utnevnt til generalmajor og sjef for Skaraborgs regemente i 1717, og deltok i felttoget mot Norge. Han ble friherre i 1719 og året deretter president i Statskontoret.
Lagerberg ble valgt av adelen til lantmarskalk i 1723 og fikk bli med i rådet samme år. Han ble opphøyd til greve i 1731. Fra begynnelsen var han uten noen spesiell tilhørighet, men orienterte seg etter hvert stadig mer mot Mösspartiet. Han ble dog, i motsetning til de fleste av sine meningsfeller, ikke avsatt, men fortsatte sin politiske gjerning helt fram til sin død.
Lagerbergs foreldre var häradshövding Lars Jonsson Herrlund, adlet Lagerberg, og Anna Örnevinge. Han giftet seg i 1722 med friherrinnen Ottiliana Vellingk. Deres sønn var Adam Otto Lagerberg.
Bokche

Bokche er et turkmensk teppe som brukes som «sekk for brød». Det spiller en rolle i ekteskapsritualet i Turkmenistan, hvor brudens mor gir brudgommens mor gaver, inkludert en flat pose formet som en konvolutt hvor man kan legge flatt brød. Denne kalles bokche og knyttes eller veves i vakre mønster.
Trident Ploughshares

Trident Ploughshares (opprinnelig kalt Trident Ploughshares 2000) er organisert gruppe av fredsaktivister i Storbritannia som arbeider mot kjernefysiske våpen. Gruppen ble opprettet i 1998. Gruppen, som benytter sivil ulydighet og ikkevold som virkemidler, har sitt fokus på å få avviklet Storbritannias kjernefysiske våpensystem «Trident». Organisasjonen ble tildelt Right Livelihood Award i 2001.
Den opprinnelige gruppen bestod av seks sentrale aktivister, inkludert Angie Zelter, som også er grunnleggeren av den ikkevoldelige kampanjen Snowball Campaign. Gruppen har tiltrukket seg oppmerksomhet fra verdensmediene både for deres ikke-voldelige aksjoner, og deres sivile ulydighet ved portene til den britiske marinens bedrifter som har noen form for tilknytning til de britiske Trident-våpensystemer.
Melkespann

Melkespann er en beholder som ble brukt til oppbevaring, avkjøling og transport av melk og fløte. Melkespann har lokk og rundt eller kvadratisk tverrsnitt. Små spann har tverrhank, men større spann har gjerne to ører til å løfte i. Størrelsen kan variere fra små fløtespann som rommer fra ca. 0,2 liter til store spann på ca. 50. liter.
På 1700- og 1800-tallet ble melkespann gjerne laget av kobber, og mindre spann kunne også være laget av messing. Utover 1800-tallet ble det vanligere med melkespann av fortinnet jernblikk, og på 1900-tallet kom det melkespann av aluminium. I 1919 skriver Kr. Støren: Et godt melkespand skal være solid og holdbart, godt fortinnet og let at gjøre rent. Disse krav oppfyldes av de helpressede melkespand, som nu fabrikeres her i landet i størrelser fra 1 til 50 liter. For tilsvarende transportkar av tre se ambar og melkestamp.
Norsk senter for menneskerettigheter

Norsk senter for menneskerettigheter (SMR) er en enhet på institutt/senter-nivå underlagt Det juridiske fakultet ved Universitetet i Oslo. Senteret utgir (i samarbeid med Universitetsforlaget) Nordisk tidsskrift for menneskerettigheter, som ble startet i 1982. SMR holder til i lokaler i Cort Adelers gate.

Historie

Institutt for menneskerettigheter, forløperen til SMR (fra 2003), ble i 1987 opprettet som et institutt med tilknytning til Det juridiske fakultet ved Universitetet i Oslo. Instituttet utgikk fra to viktige fagmiljøer for studier av menneskerettigheter, ved Universitetet i Oslo og ved Institutt for fredsforskning (PRIO), og hadde sitt opphav i et samarbeidsprosjekt mellom disse to institusjonene: Det norske menneskerettighetsprosjekt. Professor Torkel Opsahl fra Det juridiske fakultet ble instituttets første styreleder, og Asbjørn Eide fra PRIO ble den første direktøren.
Fram til 1995 var Institutt for menneskerettigheter et selvstendig forskningsinstitutt. I perioden 1995–2003 ble senteret gradvis integrert som en del av Universitetet i Oslo. I 2003 ble senteret permanent organisert som en underenhet av Det juridiske fakultet.
I 2001 ble instituttet gitt status som norsk «nasjonal institusjon for menneskerettigheter» og er dermed en del av et nettverk under FNs høykommissær for menneskerettigheter.
I november 2012 ble SMRs status som norsk nasjonal institusjon for menneskerettigheter nedgradert fra «A» til «B», fordi SMR er knyttet til Universitetet i Oslo og ikke er en uavhengig institusjon.
I mars 2013 vedtok universitetsstyret ved Universitetet i Oslo at SMR fra og med 30. juni 2014 ikke lenger skal være «nasjonal institusjon for menneskerettigheter» i Norge. Begrunnelsen for dette er at den rollen som pådriver- og tilsynsorgan som en «nasjonal institusjon» etter boken skal ha, ikke passer inn med universitetsrollen.
22. mai 2015 ble det kunngjort i «Lov om Norges nasjonale institusjon for menneskerettigheter» at det 1. juli 2015 opprettes en ny selvstendig Nasjonal institusjon for menneskerettigheter tilknyttet Stortinget og Sivilombudsmannen.
Saint John

Historie

St. John ble først bebodd av Arawakindianere som kom fra Colombia og Venezuela rundt år 300. Arawakene bebodde øya frem til omkring år 1300, da de ble fordrevet av de mer aggressive og krigerske karibene.
Columbus oppdaget Jomfruøyene på sin andre reise til den nye verden i 1493. Han navnga øyene «las Once mil vírgenes», eller Jomfruøyene, til ære for Saint Ursula og hennes 11 000 jomfruer, som ifølge legenden var hennes martyrer.
Helt fra starten av var plantasjedriften i Karibia basert på slavehold, i første omgang var det indianerne, karibene og arawakindianerne, som tatt til slaver, helt til begge stammene ble totalt utryddet. Det danske Vestindisk-guineisk Kompagni koloniserte øya i 1718 og ga den navnet St. Jan. Sukkerplantasjer, blant andre Annaberg sukkerplantasje, ble opprettet i stort antall på grunn av det varme klimaet og det gode jordsmonnet. Med åpningen av sukkerplantasjene begynte også importen av slaver fra Afrika. Etter 1730 kom flere slaver fra akwamu-folket på Gullkysten til St. Jan. I 1733 gjorde slavene på øya opprør, og dette er det lengste slaveopprør i Karibias historie.
Den danske kronen tok full kontroll over kolonien i 1754 sammen med St. Thomas og St. Croix. I 1775 er det antatt at slavene var i flertall overfor danskene med forholdet 5 til 1. Slaveriet ble avskaffet på St. John 3. Juli 1848 av den danske generalguvernøren Peter von Scholten for å unngå et blodbad, da opprør blant slavene ble stadig mer vanlige og voldelige.
USA kjøpte Dansk Vestindia i 1917 med det formål å etablere en marinebase for å hindre tysk ekspansjon på den vestlige halvkule. USA betalte $25 millioner dollar for alle øyene i tillegg til å anerkjenne Danmarks krav på Grønland, og dermed avvise Norges krav på Grønland.
I 1956 kjøpte den amerikanske mangemillionæren Laurance Rockefeller store områder på St. John. Det var hans drøm å skape en park for å bevare dens uberørte natur, så han opprettet St. John National Park, noe som førte til økt turisme og flere arbeidsplasser for befolkningen på St. John.
Innbyggerne på Jomfruøyene er nå amerikanske statsborgere, selv om de ikke har adgang til å stemme ved presidentvalg. Jomfruøyene har representanter i kongressen, men disse er uten stemmerett.

Økonomi

Hovedeksportartikkelen fra St. John var tidligere sukkerrør, som ble produsert med slaver som arbeidskraft. Sukkerindustrien gikk over ende på slutten av 1800-tallet etter at slaveriet ble avskaffet i 1848. St. Johns økonomi er nå nesten utelukkende basert på turisme.
Noen av de mest populære strendene i Karibia ligger på den nordlige delen av øya. Den mest kjente stranden er Trunk Bay, som regnes blant de «Ten Best Beaches in The World» av Condé Nast Traveler magazine.
Tyrinthia

Utseende

Små til middelsstore, spinkle, ofte rødlige trebukker. Antennene er gjerne omtrent så lange som kroppen. Noen slekter etterligner giftige biller i familien Lycidae og Lampyridae og har påfallende farger. Disse artene er farget i gulbrunt til gulrødt og svart.

Utbredelse

Slekten er utbredt i Mellom-Amerika og det nordlige Sør-Amerika.